ועדת הכספים, כנסת 18, פרוטוקול מספר 568, 2010-12-07 14:45

משה גפני: אני מחדש את ישיבת ועדת הכספים.

אמנון כהן: ברכות על הפיצולים במליאת הכנסת.

משה גפני: תודה.

משה גפני: אנחנו עוסקים עכשיו בנושא הפיצויים לנפגעי השריפה ביערות הכרמל.

משה גפני: אנחנו אחרי יום ארוך ואני רוצה שהדיון יהיה תמציתי.

משה גפני: מדובר על אסון לאומי ואין ויכוח לגבי העניין הזה.

משה גפני: כולם מסכימים לזה.

משה גפני: גם ההתגייסות של ראש הממשלה, ההתגייסות של שר הפנים, ההתגייסות של השר לביטחון פנים, ההתגייסות של שר האוצר, השלטון המקומי, ראשי הרשויות.

משה גפני: אחרי הדיונים שהתקיימו הבוקר אנחנו דנים על הפיצוי לנפגעי השריפה ביערות הכרמל.

משה גפני: אני זוכר מהתפקיד שלי כיושב ראש ועדת הפנים כי באותה עת התקיים דיון לגבי האסון של אולמי ורסאי והייתה הצעת חוק ספציפית לגבי העניין הזה מכיוון שיש בעיה עם תשלום במישרין, כאשר חוק מס רכוש לפיצוי נפגעים חל רק על דברים מוגדרים כמו נפגעי פעולות איבה.

משה גפני: אנחנו ככל הנראה נצטרך גם לשמוע דיווח מהממשלה על מה שהיא עושה, גם מחברות הביטוח שהנציגים נמצאים כאן ובאיזה סדרי גודל אנחנו מדברים.

משה גפני: ככל הנראה לא יהיה מנוס מחקיקת חוק בעניין הזה.

משה גפני: אני רוצה לציין שחברת הכנסת פניה קירשנבאום הכינה הצעת חוק עליה היא מחתימה את חברי הוועדה.

משה גפני: עוד לא הנחת את ההצעה.

פניה קירשנבאום: לא. היא כאן.

פניה קירשנבאום: אני רוצה להסביר את ההבדל ואולי כולנו נסכים שזה הפתרון הטוב.

משה גפני: בסדר, אבל לפני כן אני מבקש לשמוע את נציגי הממשלה.

שוקי אמרני: אני אנסה בכמה משפטים קצרים להציג תמונת מצב.

שוקי אמרני: כמה נתונים לגבי תמונת המצב שידועה לנו כיום.

שוקי אמרני: אנחנו למעשה מדברים על נזקים במגוון רחב של תחומים, ממבנים שנשרפו, תשתיות, ביוב, מים, חשמל, כבישים, תקשורת, עסקים שנפגעו וכמובן שיקום היער.

שוקי אמרני: אני דווקא רוצה להתחיל בכל מה שקשור לדבר הבהול והדחוף ביותר והוא אותן 74 משפחות שלמעשה אין להם בית לחזור אליו.

שוקי אמרני: במסגרת הזאת התקיים אתמול דיון בראשותו של ראש הממשלה וניתנה עדיפות לסוגיה הזאת.

שוקי אמרני: יש מספר אופציות כדי לסייע להם במהירות המקסימלית למצוא קורת גג כאשר הכוונה היא לתת להם את זכות הבחירה, אם זאת תהיה אכסניה, בית מלון או לגור ליד הבית באמצעות אותם קרוואנים שישנם.

שוקי אמרני: לעניין הקרוואנים אני חייב לומר שעל פי חוקי התכנון והבנייה יש צורך בתקנה שחתומה על ידי שר הפנים כדי להציב קרוואן בשטח חקלאי.

שוקי אמרני: כבר אתמול הכנו את התקנה והיום היא אושרה במועצה הארצית לתכנון ולבנייה.

שוקי אמרני: ברגע שהפרוטוקול יצא, נעשה את הכל כדי שכבר היום שר הפנים יחתום על התקנה ובדרך הזו אנחנו נאפשר למעשה למדינה לתת את האפשרות לאזרח, אם הוא רוצה לגור ליד הבית שלו – ויש כמה אנשים שמעדיפים לגור ליד ביתם למרות הקשיים – לעשות זאת.

שוקי אמרני: האופציה הזאת תהיה קיימת.

אמנון כהן: מי שלא ירצה, יש לו אופציה אחרת?

שוקי אמרני: כן.

שוקי אמרני: ניתנה הנחיה בקשר לכך.

שוקי אמרני: מדובר בבתי מלון או באכסניה כזו או אחרת.

שוקי אמרני: כרגע לא יודעים ויש קושי משום שעל פי חוקי התכנון והבנייה בית שנהרס, אין צורך בהיתר אלא אפשר לבנות במיידי.

זבולון אורלב: עם תשלום אגרות או בלי תשלום אגרות, היטל השבחה וכדומה?

שוקי אמרני: לא נכנסנו לקטע הזה.

שוקי אמרני: זה קטע של מיסוי.

שוקי אמרני: אני עוסק בפן של תכנון ובנייה בנושאים שהם בתחום האחריות של משרד הפנים.

שוקי אמרני: אנחנו מדברים על 247 מבנים שנפגעו בצורה כזו או אחרת וכפי שאמרתי, מתוכם 74 נהרסו לחלוטין.

שוקי אמרני: נקודה נוספת שאני רוצה לציין היא לגבי הפעילות מול הרשויות המקומיות.

שוקי אמרני: אנחנו נמצאים אתן בקשר רציף ומלא יום יומי, עם ראשי הרשויות, כולל באמצעות הממונה על מחוז חיפה שמרכז את הנושא מול הרשויות, אלוף במילואים יוסף מישלב.

שוקי אמרני: הפעילות שם למעשה מתמקדת גם בתחום של היכולת של הרשות המקומית לבצע במהירות המקסימלית את אותם תיקונים ושיפוצים, מה שמוגדר בסלנג המקצועי באמצעות תב"ר, תקציב בלתי רגיל.

שוקי אמרני: כדי לזרז את הבירוקרטיה ולצמצם את ההליכים החלטנו שבמקום על פי החוק לכל פעולה צריך תב"ר נפרד, אנחנו נרכז את זה בתב"ר אחד כולל כדי למנוע את הסרבול ולצמצם עד כמה שניתן את הבירוקרטיה.

שוקי אמרני: נקודה נוספת.

שוקי אמרני: אתמול התקבלה החלטה על ידי ראש הממשלה שכל אדם שכרגע הוא מחוסר בית, יקבל סך של 2,500 שקלים באופן מיידי, לנפש, כדי שיוכל להתארגן ולקנות את הדברים המינימליים.

שוקי אמרני: אתמול בערב נכנסו לפעילות כדי לאתר את האנשים, כדי שזה יהיה ברמה שמית כי צריך גם להחתים את אותו אדם על כך שהוא קיבל כסף.

יעקב אדרי: אתם נותנים את זה בתנאי שחודש ייעדר מהבית.

שוקי אמרני: לא. אנחנו מדברים על 219 אנשים שנמצאים בקטגוריה הזאת.

שוקי אמרני: אנחנו מאתרים כבר מאתמול, כך שתהיה לנו רשימה בתיאום מלא עם משרד האוצר, בהתאם לכללים ולנהלים, כדי שבסופו של יום הכסף יועבר לרשויות המקומיות ובמהירות המקסימלית יגיע לאנשים.

אמנון כהן: הכסף יגיע דרך הרשויות?

שוקי אמרני: הפעילות שלנו היא מול הרשויות המקומיות.

שוקי אמרני: אני לא חושב שאנחנו כמדינה צריכים לעבוד מול האזרח כפרט.

שוקי אמרני: כל הפעילות מתבצעת.

שוקי אמרני: מדובר בחמש רשויות מקומיות בסך הכל הכללי שנמצאות בקטגוריה של דרישות תקציב.

יעקב אדרי: מדובר על תשלום לנפש או למשפחה?

שוקי אמרני: לנפש.

יעקב אדרי: לא מותנה בכלום.

שוקי אמרני: לא מותנה בשום דבר.

שוקי אמרני: מדובר בכסף צבוע שמועבר לרשות המקומית.

שוקי אמרני: כל מה שאנחנו מבקשים ממנה זה להעביר לנו רשימה שמית עם החתימה של האדם שקיבל את ה-2,500 שקלים האלה.

שוקי אמרני: לגבי סך כל אומדן נזקים, על פי הערכות שכרגע קיימות – ואני חייב להדגיש שמדובר בהערכות כי כל יום מתגלים דברים חדשים בתחום הזה – אנחנו מדברים על רשויות כמו חוף הכרמל, עוספייה, טירת הכרמל, דלית אל כרמל, חיפה.

שוקי אמרני: אלה הן חמשת הרשויות המקומיות שהגישו לנו דרישות כאלה ואחרות ואנחנו נמצאים אתן בבדיקה כולל שמאים שנמצאים בשטח.

אמנון כהן: באיזה סכום מדובר עד עכשיו?

זבולון אורלב: מה עם מוסדות ארציים שלא שייכים לרשויות המקומיות?

זבולון אורלב: כלא דמון, ימין אורד וכדומה.

שוקי אמרני: אנחנו מתמקדים בנזקים שמדווחים על ידי הרשויות המקומיות.

שוקי אמרני: כפי שציינתי, אנחנו מדברים על בקשות ודרישות שהוגשו על ידי הרשויות המקומיות כאשר מבחינתנו המחוז הולך ובודק, אבל אלה לא אומדנים סופיים.

שוקי אמרני: אנחנו מדברים על סדר גודל של 160 מיליון, בקשות שהוגשו לנו על ידי הרשויות המקומיות.

שוקי אמרני: זה הנתון שיש לנו כרגע.

שוקי אמרני: כמובן זה כפוף לבדיקות שייערכו על ידי הגורמים המקצועיים במשרד האוצר ורשויות אחרות שעוסקות בתחום הזה.

יעקב אדרי: כמה תושבים אתם חושבים שיפוצו ב-2,500 שקלים?

יעקב אדרי: על איזה מספר מדובר?

שוקי אמרני: אמרתי את המספר.

שוקי אמרני: 219 אנשים.

שוקי אמרני: ההגדרה היא שהסיוע ניתן ל-74 משפחות שאין להן לאן לחזור.

משה גפני: תודה רבה.

משה גפני: שרון גמבשו,  אנחנו יודעים לגבי הנושא של מוסדות ציבור, תכף חברי הכנסת יתייחסו לזה, ואני רוצה לדעת לגבי המשפחה הבודדת שנשרף הבית שלה או נשרף חלקית או נגרם לה נזק והיא לא מבוטחת.

משה גפני: אני מבין שלא הגיעו נציגים מרשות המסים.

אורי אריאל: לשם שינוי  אגף התקציבים מייצג אותם.

משה גפני: יהודה נסרדישי אמר לי שאתה תייצג גם אותו.

משה גפני: בסדר.

פניה קירשנבאום: אבל מה יכול לעשות נסרדישי?

פניה קירשנבאום: זה לא מס רכוש כי זה לא הוכר כנפגע טרור.

משה גפני: מה שעושים משרדי הממשלה וגם גורמים אחרים, מדברים אתי בטלפון ואחרי כן מתקשרים אליך ואומרים לך שזה מתואם אתי.

משה גפני: אמרתי לו שאני לא מסכים.

משה גפני: הוא אמר ששרון גמבשו מייצג אותו.

משה גפני: זה לא מתואם אתי.

משה גפני: הוא דיבר אתי וזה לא מתואם.

משה גפני: אני חשבתי שרשות המסים כן צריכה להיות כאן כי הם אנשי המקצוע.

משה גפני: אם חס וחלילה הייתה שם פעולת טרור, הם היו מגיעים.

פניה קירשנבאום: כבוד היושב ראש, אני רוצה להגיד לך שהמפקח על שוק ההון, פרופסור עודד שריג, משתמש במפקחים ובשמאים של הרשות והם כן מסיירים בשטח והם כן נותנים לו חוות דעת.

פניה קירשנבאום: במקרה הזה הוא כרשות מסים, אין לו מה לעשות בעניין הזה.

משה גפני: שרון, אני משפחה שיש לה בית שנפגע.

משה גפני: מסיבות כלשהן הבית לא מבוטח.

משה גפני: מי שמבוטח, הוא מבוטח.

משה גפני: אתה כממשלה יכול לשלם לי, אם אתה רוצה, במסגרת החוק הקיים?

פניה קירשנבאום: לא.

שרון גמבשו: ברשותך, חבר הכנסת גפני, אני רוצה לפתוח בהחלטת הממשלה שהתקבלה לפני יומיים וקבעה שיהיו מספר צוותים בממשלה כאשר צוות אחד הוא בראשות אייל גבאי שיבחן וימפה את כל הפגיעה שיש בתשתיות ובנכסים פרטיים ולא פרטיים ויגיע עם המלצה תוך שבעה ימים.

שרון גמבשו: יש צוות שאמור לטפל בכל מה שקשור בחי ובצומח תוך 21 ימים.

שרון גמבשו: יש צוות שאמור למפות את הפגיעה בתשתית הכבישים והתחבורה.

שרון גמבשו: יש צוות שאמור לטפל בנושא הרווחה, חיזוק האוכלוסייה, טיפול בנושא הטראומה, עובדים סוציאליים, פסיכולוגים וכולי.

שרון גמבשו: יש צוות של משרד האוצר שאמור למפות את כל הנכסים לרבות ההיבט הביטוחי, הכיסוי הביטוחי של הנכסים האלה.

שרון גמבשו: כרגע לתת תשובה מהמותן, איך אני מתמודד עם הנכס שקיים לגבי ביטוח או לא, כשאני לא יודע מה ההיקף ואם בכלל קיימים נכסים כאלה, קשה לי.

שרון גמבשו: אני יודע לומר שאותה החלטת ממשלה תחמה את כל התהליך הזה בזמן.

שרון גמבשו: היא קבעה שתוך ארבעה ימים ממועד ההחלטה, מיום ראשון – זה אומר עד סוף השבוע הזה – אנחנו באמצעות השמאים שלנו שכבר מתרוצצים בשטח אמורים לעשות מיפוי של כל הנכסים, לדעת לגבי כל נכס ונכס, אחרי בדיקה, גם הנדסית וגם שמאית, מה אומדן הנזק, וגם לדעת אם יש לו כיסוי ביטוחי או אין לו כיסוי ביטוחי.

שרון גמבשו: עם הדבר הזה אמורים להגיע למשרד האוצר עד סוף השבוע.

שרון גמבשו: קיבלנו ארבעה ימים נוספים – קרי, עד תחילת שבוע הבא – לגבש תוכנית שתאמר איך אנחנו מתמודדים עם הדברים.

שרון גמבשו: כמובן מי שמבוטח, מבוטח.

שרון גמבשו: גם בהיבט של מי מבוטח, המדינה תסייע באמצעות אגף שוק ההון בכל מה שקשור בהקדמות, בטיפול ממוקד של הממשלה, של אגף שוק ההון מול חברות הביטוח על מנת שייתנו הקדמות ויזרזו את התהליכים כי המטרה היא להחזיר את האוכלוסייה מהר ככל הניתן לשגרה.

שרון גמבשו: ככל שיהיו מקרים בהם אין ביטוח, אנחנו נצטרך לאמוד את היקף הנזק ולהציג חלופות לפתרון.

שרון גמבשו: לשיטתי, אין צורך בתיקון חקיקה.

שרון גמבשו: החוק הקיים, אמנם מס רכוש לא רלוונטי לעניין הזה, אבל במידת הצורך הממשלה סוברנית לקבל החלטת ממשלה ולתת מענה נקודתי.

שרון גמבשו: איך זה יקרה, באיזה היקף זה יקרה ואם יש צורך שזה יקרה ---

משה גפני: אתה משפטן?

שרון גמבשו: למה?

משה גפני: היא לא יכולה לעשות את זה.

אמנון כהן: החלטת ממשלה יכולה.

שרון גמבשו: זה להבנתי ויש כאן ייעוץ משפטי של משרד האוצר ואם תרצו, הוא יוכל להתייחס.

משה גפני: מי זה הייעוץ המשפטי של משרד האוצר?

משה גפני: זה הדבר הכי מעניין עכשיו.

משה גפני: אני המשפחה שגרה בגבעת וולפסון, יש לי דירה והיא נשרפה.

משה גפני: אין לי ביטוח.

משה גפני: אתה, הממשלה, רוצה לתת לי את הפיצוי.

משה גפני: אתה יכול לתת לי על פי החוק?

אלעזר במברגר: אנחנו ניתחנו את המצב הזה עם תחילת האירוע וחד משמעית התשובה היא כן.

אלעזר במברגר: זה על סמך חוק יסוד: הממשלה וסמכות שיורית לממשלת ישראל לקבל החלטה מהסוג הזה.

אלעזר במברגר: היא צריכה להיות כמובן עומדת בכל כללי הסבירות של הדין המינהלי, אבל לממשלה יש סמכות.

משה גפני: למה בוורסאי לא עשיתם את זה?

אלעזר במברגר: בוורסאי כנראה לא פנו אלינו ולא נדרשנו לשאלה.

משה גפני: מי לא פנה אליכם?

יעקב אדרי: הוא לא היה אז במשרד האוצר.

משה גפני: תגיד שאז למדת בישיבה  אבל אל תגיד שלא פנו.

משה גפני: אני פניתי.

אורי אריאל: כשהאוצר רוצה, גם מטאטא יורה.

משה גפני: אני אומר לך שנגיע לרגע בו הם יאמרו שהם מרימים ידיים.

אלעזר במברגר: אדוני היושב ראש, יתרה מזאת, לגבי חקיקה, צריך לזכור שנכון שבאופן תיאורטי-אקדמאי יש חקיקה ראשית, אבל כאשר מדובר בהקצאת משאבים, וזה נכון תיאורטית ככלל, אבל כאשר מדובר באירוע תחום, אירוע נקודתי, גדול ככל שיהיה, הרבה יותר נכון לנקוט בכלי של החלטת ממשלה מאשר בכלי של חקיקה.

משה גפני: שרון, תשלים את הדברים.

שרון גמבשו: החל מפרוץ האירוע אנחנו עוסקים בעניין הזה באופן שוטף לרבות הסיורים בשטח של כל הגורמים באוצר, כולל מתן מענה ראשוני ומיידי בנהלים הכי מקוצרים שמצאנו.

משה גפני: יש לך היום הערכה כמה הממשלה תצטרך להשקיע?

משה גפני: הערכה גסה.

שרון גמבשו: לא. אבל אני חושב שלא ירחק היום היות והחלטת הממשלה חייבה את כל הממשלה לעבוד בתהליכים הרבה יותר קצרים ומזורזים.

שרון גמבשו: אני מניח שעד שבוע הבא תהיה לנו תמונה הרבה יותר ברורה, ואם אנחנו נמתין, נוכל לתת תמונה מקצועית ולא הערכה.

משה גפני: שרון, אנחנו לא מתכוונים לנסוע לחוץ לארץ.

משה גפני: אנחנו כאן.

משה גפני: חבר הכנסת אורלב.

זבולון אורלב: אני חושב שהסוגיה הזאת של העבודה מול האזרחים, אם ישאירו כל אזרח להתמודד באופן אישי מול חברת הביטוח, אני צופה צרות קשות ורבות כי מטבע הדברים חברת ביטוח, מאינטרסים שלה, פועלת בכיוון ידוע ובכיוון מסוים.

זבולון אורלב: אף על פי שאני בטוח שיושבים שם אנשים טובים ומבינים את גודל האסון, אבל חברת ביטוח היא חברת ביטוח ובדרך כלל היא נוטה לצמצם ככל האפשר את הפיצויים הניתנים לאדם.

זבולון אורלב: אני צופה כאן צרות צרורות.

זבולון אורלב: לכן אני רוצה להציע שבמקרה הזה, כמו שנאמר זה טיפול נקודתי וכנראה אפשר לתחום אותו כך שלא יהיו לו השלכות לגבי מקרים אחרים, תהיה החלטה שהמדינה לוקחת את האחריות מול האזרחים.

זבולון אורלב: אזרח ייתן ייפוי כוח למדינה והמדינה תעבוד מול חברות הביטוח.

זבולון אורלב: אני אומר לך מניסיון גם באירועים אחרים שההתמודדות מול חברות הביטוח תביא למשפטים אין קץ וזה לא ייגמר.

זבולון אורלב: מאחר שמדובר בקשת רחבה מאוד של פעילויות, לא רק של אותם אזרחים, גם של המפעלים וגם של המשקים, זה  סובב את כל העולם, לכן צריכה להיות החלטה אסטרטגית של הממשלה.

זבולון אורלב: הואיל והיא אמרה לקצר את הבירוקרטיה, היא לא תוכל לקצר את הבירוקרטיה של האזרח מול חברת הביטוח.

זבולון אורלב: לחברת הביטוח יש את הנהלים שלה והמדינה לא מוסמכת להורות לחברת הביטוח מה שהיא מוסמכת להורות למשרד הפנים או למשרד אחר.

זבולון אורלב: כמובן אסור שתהיה אפליה בין מי שיש לו ביטוח לבין מי שאין לו ביטוח.

זבולון אורלב: זה כלל שני.

זבולון אורלב: אם המדינה לוקחת אחריות, באמת אין אפליה בין מי שיש לו ביטוח לבין מי שאין לו ביטוח.

זבולון אורלב: תאר לך שמי שיש לו ביטוח יעבוד מול המדינה והמדינה תהיה רחבת לב, ומי שצריך לעבוד מול הביטוח, וחברת הביטוח מטבע הדברים – ושוב, יושבים כאן נציגי איגוד הביטוח ובאמת אין לי שום דבר נגדם – רוצה לצמצם בהוצאות וזה תפקידה.

זבולון אורלב: צריכה להתקבל החלטה שלגבי כל הפעילויות שייעשו לשיקום, יש פטור מאגרות, היטלים, מסים וכל הדברים האלה.

זבולון אורלב: לא עולה על הדעת שאדם ישלם פעמיים.

זבולון אורלב: פעם אחת כשהוא בנה את הבית ועכשיו, כשהוא צריך לשקם אותו, הוא צריך לשלם שוב.

זבולון אורלב: גם זאת החלטה שצריכה להתקבל.

זבולון אורלב: בחוקי התכנון והבנייה יש תקנים שונים של בנייה שהתקבלו.

זבולון אורלב: בית שנבנה לפני 1976 לא היה צריך לבנות לפי תקן של רעידות אדמה ועכשיו אם הוא בונה מחדש, הוא בונה לפי תקן רעידות אדמה וזה עולה יותר.

אורי אריאל: ממ"דים.

זבולון אורלב: כן.

זבולון אורלב: ב-1991 התקבל חוק שכל בנייה מחייבת ממ"ד.

זבולון אורלב: מי יממן את הממ"ד הזה?

זבולון אורלב: האזרח יממן את הממ"ד הזה?

זבולון אורלב: עוד יהיה לו היטל השבחה ויאמרו לו שהנכס שלו הושבח.

זבולון אורלב: לכן אני חושב, אדוני היושב ראש, שגם הסוגיה הזאת צריכה להיפתר וצריכה להתקבל החלטה שכל הדברים האלה, המדינה חייבת לקחת על עצמה.

זבולון אורלב: סוגיה נוספת.

זבולון אורלב: במלחמת המפרץ הראשונה המדינה לקחה על עצמה לשקם את הבתים שנהרסו בסקאדים ואז קבלן אחד לקח את הכל, המדינה עשתה מכרז.

זבולון אורלב: אני לא רוצה שיקרה מצב שאדם לוקח את הקבלן, והקבלן פושט את הרגל.

זבולון אורלב: אני מצפה שבמקרה הזה גם בביצוע ובשיקום, המדינה תעשה היא את ההסדרים, היא תשכור את הקבלנים, היא תקבל את הנושא הזה על עצמה.

זבולון אורלב: על ידי כך נהיה בטוחים שהדברים האלה יבוצעו.

אורי אריאל: בנייה תקציבית?

זבולון אורלב: המדינה תעשה מכרז בין הקבלנים והיא תתקשר אתם.

זבולון אורלב: ההתקשרות עם הקבלנים תהיה של המדינה ולא של האזרח.

זבולון אורלב: אזרח פשוט שעומד מול קבלן, אלה צרות צרורות.

זבולון אורלב: לא כל משפחה בקריית וולפסון או במקום אחר צריכה לעמוד מול הקבלן.

זבולון אורלב: לגבי המוסדות הארציים.

זבולון אורלב: אני נדרש לעניין מאחר שבין המקומות שנפגעו ביותר מצוי כפר הנוער הדתי ימין אורד שעושה עבודת קודש ויש בו קרוב ל-500 חניכים בתוכם כ-150 חניכים שהם עולים גם מברית המועצות, במסגרת תוכנית נעלה, וזה ביתם היחיד, פלוס כמה עשרות אנשי צוות.

זבולון אורלב: נשרפו שם למעלה מ-20 בתים, נפגעו הפנימיות, נפגע בית הספר, נפגעה הספרייה.

זבולון אורלב: זה מוסד ארצי.

זבולון אורלב: כלא דמון הוא של הממשלה, כך שאני לא יודע מה יהיה אתו.

זבולון אורלב: האוניברסיטה בחיפה שנפגעה.

זבולון אורלב: יש מוסדות ארציים, כפר סטרין נמצא שם, שאני לא בטוח שהרשויות המקומיות הן אלה שדואגות כי אלה בעלויות ארציות שלא שייכות לרשויות המקומיות והרשויות המקומיות לא מטפלות שם לא בהיבט הרווחה ולא בשום היבט אחר אלא בהיבטים המוניציפאליים של מים, ביוב וכדומה.

זבולון אורלב: צריכה להיות התייחסות מיוחדת לנושא הזה.

זבולון אורלב: כמו שמטפלים מול הרשויות המקומיות, צריכה להיות זרוע שמטפלת מול המוסדות הארציים.

זבולון אורלב: יש שני ישובים חקלאיים שנפגעו מאוד קשה וזה בית אורן שנפגע מאוד קשה וניר עציון שנפגע פחות.

זבולון אורלב: הבתים של ניר עציון לשמחתנו לא נפגעו באופן ישיר, מלבד כמובן פיח ועוד כל מיני דברים, אבל העסקים של ניר עציון, כמו בית המלון, כמו מפעל ההסעדה הגדול מאוד, כמו משק החי, נפגעו.

זבולון אורלב: יש לזה פגיעות ישירות ופגיעות עקיפות.

זבולון אורלב: אני חושב שהדברים ברורים.

זבולון אורלב: מפעל כזה מושבת כמה ימים, מפעל הסעדה ענקי שהוא אולי הגדול ביותר בצפון הארץ, או בית הארחה גדול שעכשיו משותק לכמה ימים טובים – אמנם אין שם שריפה ישירה אבל הכל פיח ושחור -  ולא שמענו איך הדברים האלה יסודרו.

זבולון אורלב: כלומר, צריך להבין שאנשים לא רק גרו במקום אלא גם התפרנסו במקום.

זבולון אורלב: לא שמעתי כאן את משרד החקלאות האומר איך חושבים לפצות את המשקים החיים גם של בית אורן וגם של ניר עציון.

זבולון אורלב: לא שמעתי את משרד התיירות אומר איך הוא מתכוון לפצות את ענף המלונאות.

זבולון אורלב: עצתי לכל הדברים האלה היא שתיים.

זבולון אורלב: האחת, שהממשלה תיקח אחריות ישירה על הכל.

זבולון אורלב: האזרחים והגופים ייתנו ייפוי כוח לממשלה שתעבוד מול הגורמים השונים.

זבולון אורלב: השנייה, במסגרת החוק הקיים, אני אומר לך שגם אם תהיה החלטת ממשלה, אני צופה צרות צרורות.

זבולון אורלב: אני לא מבין למה אי אפשר לעשות חוק נקודתי שיחיל על המקרה הזה את אחד החוקים הכי רלוונטיים, או אותו חוק לפיו פעלו לשיקום נפגעי מלחמת לבנון השנייה, שלהערכתי, אגב, ולמיטב ידיעתי כיושב ראש ועדת ביקורת המדינה פעל לא רע, או כפי שהציעה חברת הכנסת פניה קירשנבאום – וכבר חתמתי לה על הצעת החוק – במסגרת חוק נזקי טבע.

זבולון אורלב: להשאיר את הדבר הזה באוויר ככה סתם, לא.

זבולון אורלב: הדבר האחרון שאני רוצה לומר אדוני היושב ראש הוא שאני מצפה ממך, ואני בטוח שכך תעשה, שעכשיו מדי שבוע תתקיים כאן ישיבת מעקב על מנת שהרשות המבצעת תדע שידה של הכנסת כבדה עליה ואנחנו מקיימים מעקב צמוד, גם אם לצורך זה צריכה לקום ועדת משנה.

זבולון אורלב: אני מציע שתקום ועדת משנה או הוועדה במליאתה, אם אתה יכול מבחינת לוח הזמנים בגלל סוגיית התקציב, כדי להבטיח טיפול מהיר ויעיל בסוגיה הזאת.

זבולון אורלב: תודה.

משה גפני: תודה רבה.

משה גפני: אורי אריאל ואחריו חברת הכנסת פניה קירשנבאום.

אורי אריאל: אני רק רוצה לומר תודה להחלטות של הממשלה שעכשיו צריך לבחון את היישום שלהן.

משה גפני: אנחנו נבחן את זה.

אורי אריאל: אני מצטרף להצעה שיהיה מעקב.

אורי אריאל: אם יהיה מעקב, כל ההצעות שיועלו כאן מדי שבוע יקבלו ביטוי ויהיה פתרון.

פניה קירשנבאום: אנחנו באמת שומעים שיש הרבה רצון טוב.

פניה קירשנבאום: אני דיברתי על הנושא אתמול במליאת הכנסת.

פניה קירשנבאום: בהתחלה הייתה החלטה של הממשלה, החלטה מאוד נבונה, להעביר את הטיפול בנפגעים לחטיבה להתיישבות וזאת כי החטיבה להתיישבות פטורה ממכרזים ויש לה במלאי מספיק מבנים יבילים אותם אפשר היה לספק כבר עכשיו.

יעקב אדרי: הנהלים שם גמישים.

פניה קירשנבאום: הנהלים די גמישים ובמיוחד מאחר שהיא פטורה ממכרזים ויש לה את המלאי.

פניה קירשנבאום: אפשר היה כבר בימים אלה להעמיד את המבנים האלה לרשות המשפחות.

פניה קירשנבאום: ההחלטה שונתה.

פניה קירשנבאום: האחריות הועברה למשרד השיכון כאשר משרד השיכון, כדי להביא מבנים כאלה, הוא צריך לצאת בקול קורא, למכרזים, וזאת כבר סחבת.

פניה קירשנבאום: אני שואלת למה זה נעשה, למרות שאני יודעת שאין לך תשובה על כך.

פניה קירשנבאום: אני מעירה על כך ומביאה את זה לתשומת לב.

פניה קירשנבאום: הנה, זאת התחלה של סחבת.

פניה קירשנבאום: לנושא הנפגעים בחקלאות.

פניה קירשנבאום: אני יודעת שאגף שוק ההון עושה עבודה מאוד טובה ויש הערכות של הביטוח, של ביטוחי המשנה, כמה נפגעים וכולי.

פניה קירשנבאום: עדיין אני מסכימה עם חבר הכנסת אורלב שאלה הערכות ואיך זה יבוא לידי ביטוי, אנחנו צריכים לעקוב אחר זה.

פניה קירשנבאום: אם צריך להקים לשם כך ועדת משנה נוספת, אני לא יודעת.

פניה קירשנבאום: אם תרצה לקיים על זה דיון במליאת הוועדה, בבקשה.

פניה קירשנבאום: אם לא, יש ועדת משנה לנושא ביטוח ואפשר להמשיך לעשות את זה גם שם, אבל זאת החלטה שלך כיושב ראש הוועדה.

פניה קירשנבאום: הקרן לנפגעי חקלאות היא מאוד דלת אמצעים ואני לא בטוחה שהיא תוכל לכסות את כל הנזקים.

פניה קירשנבאום: כאן יש לי שאלה לאוצר והיא כמה הם יהיו מוכנים להזרים כספים לאותן קרנות שיצטרכו לפצות אנשים כי בכל הקרנות אין כסף והאוצר יצטרך לשלם עבור עוד הרבה דברים.

פניה קירשנבאום: למשל התשתיות מבוטחות אבל לא מבוטחות באופן מלא אלא בערכים היסטוריים ואפילו לא בערכים נומינליים.

אורי אריאל: מבוטחות בלירות.

פניה קירשנבאום: מוועדת המשנה אני יודעת שמחלפים וכבישים מבוטחים בערכים היסטוריים ולא בערכים נומינליים.

פניה קירשנבאום: זאת אומרת, הפערים יהיו גדולים ויצטרכו להזרים הרבה כספים לנושאים רבים.

פניה קירשנבאום: אני רוצה להסביר בשתי מלים על מה מדבר החוק הזה.

פניה קירשנבאום: החוק אומר שהנושא בו מטפל מס רכוש הוא נפגעי פעולות איבה או אסון טבע.

שגית אפיק: רק מלחמה.

פניה קירשנבאום: נכון, אבל יש גם קרן לאסונות טבע.

פניה קירשנבאום: שם לא מוגדרת שריפה כאסון טבע.

פניה קירשנבאום: מה שקורה זה שאם למשל הממשלה תחליט לפצות, היא תלך לחוק ואנחנו לא יודעים איך לעשות את זה כי שריפות לא נמצאות ברשימה.

פניה קירשנבאום: אני מציעה שנכניס את זה לרשימה אבל בתנאי שלא בגין כל שריפה שמתקיימת  יהיה פיצוי אלא לצורך כך יצטרך להיות אישור של שר הפנים והשר לביטחון פנים, אלה שאחראיים נקודתית על כל מקרה כזה.

פניה קירשנבאום: אם שני השרים יחתמו שבמקרה הזה השריפה נמצאת בהגדרה של אסון טבע, זה ייכנס, אבל לפחות תהיה כבר רשימת המלאי.

אורי אריאל: בלי שר האוצר?

פניה קירשנבאום: בלי שר האוצר.

פניה קירשנבאום: אני  רוצה להניח את הצעת החוק, ואם החוק יהיה מיותר, אני אשמח על כך, אבל אם הוא לא מיותר, אני לא רוצה למצוא אותנו כאן בעוד חודש נפגשים באותו פורום ואז היועץ המשפטי אומר שחשב אבל זה לא הסתדר וזה לא נמצא.

משה גפני: תודה.

משה גפני: חבר הכנסת אמנון כהן.

אמנון כהן: תודה אדוני היושב ראש.

אמנון כהן: קודמיי דיברו לגופו של עניין ואני רוצה לחדד נקודה נוספת.

אמנון כהן: שרון, כאן חייבים כממשלה שמישהו אחד ירכז את הנושא הזה.

אמנון כהן: אני מצטער שהטילו את זה על ראש עיר טובה ומוכשרת כי יש לנו כמה שרים בלי תיק שאין להם מה לעשות והם יכלו לטפל בזה.

אמנון כהן: סליחה, אין להם הרבה מה לעשות.

אמנון כהן: בממשלה מתקבלות החלטות וכאשר שר יושב בממשלה הוא נפגש עם השרים האחרים.

שלי יחימוביץ': לא ייאמן.

שלי יחימוביץ': אתה מאוד עדין.

אמנון כהן: הניקוז של כל הבעיות, כפי שציין כאן שוקי, בנושא של תשתיות, ביוב, תקשורת, עסקים, עסקים קטנים ועסקים בינוניים, זה ברמת המקרו, אבל גם משפחה-משפחה, ישוב-ישוב, מבני ציבור-מבני ציבור, הכל חייב להתנקז למקום אחד.

אמנון כהן: אני מסכים עם זבולון אורלב שהאזרח לא יכול לעמוד מול חברות הביטוח ומול הגופים השונים.

אמנון כהן: אני גם לא רוצה שיהיו הבדלים כאשר אחד שביתו מבוטח, כביכול יש לו כיסוי, והשני שאין לו ביטוח, אין לו כיסוי.

אמנון כהן: אני חושב שהמדינה, אותו מיניסטר או אותו גוף או מינהלת שאתם תחליטו בממשלה אצל מי מתנקז הכל, יטפל בכך ואז זה יורד כלפי מטה וכל אחד ספציפית מתייחס למקרה זה או אחר.

אמנון כהן: את זה חייבים לעשות אדוני היושב ראש וחייבים לקיים דיוני המשך.

אמנון כהן: יש לנו ניסיון מר בנושאים אחרים, באסונות אחרים, ואנחנו חייבים להכין הצעת חוק נקודתית לנפגעי האסון הזה ביערות הכרמל.

אמנון כהן: גם אני חתמתי על הצעת החוק.

אמנון כהן: חשוב כרגע להניח את הצעת החוק.

אמנון כהן: אנחנו צריכים לראות אם היא מקיפה את כל בעיות האזרח, של הפרט ושל הכלל, ואם צריך, נוסיף.

אמנון כהן: לגבי פטור מחובת הנחה, זה דחוף בשני מסלולים.

אמנון כהן: הלוואי, כמו שאמרו כאן חבריי, החוק יהיה מיותר, אבל כאשר נצטרך אותו, שלא יתחיל הטיפול מחדש.

אמנון כהן: אם החוק ירוץ ביחד עם כל מה שמסתובב מסביב, אם נצטרך את החוק, תמיד נוכל להפעיל אותו.

אמנון כהן: אדוני היושב ראש, אני חושב שאם לא נעמוד עם יד על הדופק, למרות שיש לנו דיונים ארוכים כאן לגבי התקציב, לא נפעל נכון.

אמנון כהן: פעם בשבוע כבודו ימצא שעה לפחות לקבל עדכונים.

אמנון כהן: אפשר גם להקים ועדת משנה, אבל כפי שיחליט היושב ראש, כי המטרה היא להיות כל הזמן עם יד על הדופק.

אמנון כהן: שרון, הכי חשוב זה להחזיר את השגרה, להחזיר את האזרחים למסלול חיי השגרה שלהם, אם זה על ידי קרווילה, קרוואן, לעזור בבניית הבית שלהם.

אמנון כהן: לא תגיד שבינתיים הוא ייקח סכום מסוים על מנת שיתחיל לשפץ את הבית שלו ואחר כך תבואו אליו ותראו את יתר הדברים.

אמנון כהן: המטרה היא כמה שיותר מהר  לחזור לגרה.

משה גפני: תודה רבה.

משה גפני: חבר הכנסת מולה.

שלמה מולה: תודה רבה אדוני היושב ראש.

שלמה מולה: קודם כל, ברמת קבלת ההחלטות.

שלמה מולה: ציון, באמת אל תיפגע.

ציון פיניאן: הפסקתי להיפגע.

שלמה מולה: בממשלה הזאת יש לפחות ארבעה-חמישה שרים מובטלים.

אמנון כהן: לא מובטלים.

שלמה מולה: אמנון, לא הפרעתי לך.

ציון פיניאן: ממשלת שרון הראשונה יכלה לפתוח שירות תעסוקה.

שלמה מולה: זה לא משנה.

שלמה מולה: בסדר.

שלמה מולה: פתחנו לשכת תעסוקה, בסדר?

שלמה מולה: הלשכה הזאת נסגרה ויש ממשלה חדשה.

משה גפני: מולה, אני רוצה להציע לך הצעה.

משה גפני: אתה יכול לומר כל מה שאתה רוצה, אבל אני רוצה לייעץ לך.

משה גפני: היות שהמקצוע שלי הוא אופוזיציה, אני לפעמים עוזב את המקצוע והולך בהתנדבות לקואליציה.

משה גפני: הממשלה נכון לרגע זה – אני לא מדבר על האסון, עליו דיברנו בבוקר – עושה בדיוק את כל הנדרש.

משה גפני: אלא מה, אני אומר לך בתור אופוזיציה, סתם, שהם לא ישמעו, חכה להם בסיבוב, תראה שיתחילו החריקות ואז תתעורר.

משה גפני: עכשיו תן להם את כל הקרדיט.

שלמה מולה: אין בעיה.

שלמה מולה: אני חושב שכשאתה רואה את תהליך קבלת ההחלטות, מותר גם להעיר ולהאיר.

שלמה מולה: כשיש לך שרים בממשלה, בממשלת ישראל – בוגי אילון, דן מרידור, יוסי פלד, מיקי איתן – אתה יכול לקרוא להם תוך שנייה אבל כל הטיפול הזה צריך להתרכז אצל מרים פיירברג?

שלמה מולה: היא ראש עיר.

שלמה מולה: אין לה שום אחריות מיניסטריאלית לעניין.

רונית תירוש: היא יודעת לבצע.

שלמה מולה: אני לא נגדה.

שלמה מולה: אני לא פוגע בה.

שלמה מולה: היא לא הכתובת.

שלמה מולה: אני מדבר עכשיו על אחריות מיניסטריאלית שהייתה צריכה להיות לממשלה.

שלמה מולה: אבל בואו נעזוב את זה.

שלמה מולה: אני עוזב את העניין הזה.

שלמה מולה: הציבור ישפוט, התקשורת תשפוט וגם אנחנו חברי הכנסת.

שלמה מולה: אני רוצה לשאול דווקא את נציג האוצר.

שלמה מולה: מכל מה שראינו, מעבר לפגיעה האישית באנשים שבתיהם נשרפו, האם אתם מתכוונים גם לסייע לאותן הרשויות שנפגעו, רשויות כרשויות?

שלמה מולה: האם אתם מתכוונים לסייע להם בתקציב מיוחד?

שלמה מולה: דיברתי עם דוקטור חיים פרי ובני הנוער במקום, חלקם באו מבתים קשים והפנימייה הזאת היא ביתם.

שלמה מולה: הוא אמר לי שביום ראשון, כשהם חזרו ללימודים, הוא לא יודע היכן הוא ילמד אותם כי אין לו מקום.

שלמה מולה: הוא מחפש עכשיו מתקן צה"לי וכן הלאה, מקום בו אפשר יהיה ללמד אותם.

שלמה מולה: מדובר כאן ב-500 ילדים עם כל הצוות שצריך ללוות אותם.

שלמה מולה: למקום הזה יש אופי דתי, אופי מאוד מיוחד, עם מערכת חינוך מאוד מסודרת.

שלמה מולה: אני לא יודע אם הבירוקרטיה לא תקשה.

שלמה מולה: זאת אומרת, אם ביום ראשון בבוקר לא יהיה מענה לאותם 500 ילדים, זה אומר שאין להם היכן להיות.

שלמה מולה: זאת הסיטואציה.

שלמה מולה: אני מקווה שגם לשאלה הזאת – ואני חס וחלילה לא מקל ראש בבתים, באנשים הפרטיים שנפגעו – תהיה תשובה כי המוסד הזה נפגע מאוד קשה והייתי רוצה לבקש שתתנו התייחסות מיוחדת למוסד הזה.

שלמה מולה: אדוני היושב ראש, אני ממליץ לך ולעצמנו, וכדאי שנהיה יותר אפקטיביים, שבאחד הימים כאשר ועדת הכספים תוכל היא תבקר באותם אזורים.

אורי אריאל: הוועדה לביקורת יוצאת לשם ביום ראשון.

שלמה מולה: כל אחד עושה את תפקידו.

שלמה מולה: לוועדת הכספים יש את האחריות הכספית.

שלמה מולה: הוועדה לענייני ביקורת המדינה מבקרת את המחדלים שהיו.

שלמה מולה: אני ממליץ שאולי תוך שבועיים, אם יתאפשר לך אדוני, שוועדת הכספים תקיים את דיוניה באחד הישובים ואז נבחן את כל ההחלטות, אם הן אפקטיביות או לא אפקטיביות.

משה גפני: תודה רבה.

משה גפני: רונית תירוש.

רונית תירוש: תודה אדוני היושב ראש.

רונית תירוש: שלושה דברים ואני אתחיל בימין אורד.

רונית תירוש: זה תלוי אם מי מדברים שם ואת מי שואלים.

רונית תירוש: חיים פרי עמד בראש הפנימייה, אבל אנשים שנמצאים שם עכשיו אומרים שנשרפו בתים של הסגל ונשרפה הספרייה אבל לבתי התלמידים לא נגרם נזק.

זבולון אורלב: לא, גם הפנימיות.

שלמה מולה: גם הפנימיות.

רונית תירוש: זה שיבש להם את החיים וכרגע הם משוכנים בפנימיות.

רונית תירוש: פיזרו אותם.

רונית תירוש: מינהל חינוך התיישבותי במשרד החינוך מטפל בכך.

רונית תירוש: אין ספק שצריך לתת לזה קדימות משום שאלה גם ילדים בלי הורים ואני מכירה את התנהלות משרדי הממשלה ויודעת שהיא איטית.

רונית תירוש: אני לא יודעת איך עושים את זה, אבל בהחלט צריך לסייע שם ככל שניתן.

רונית תירוש: שני דברים שאני רוצה להוסיף על דברים שכבר נאמרו.

רונית תירוש: אני חושבת שחבר הכנסת אורלב הציע שהממשלה תיקח על עצמה וכולי וכולי.

רונית תירוש: אני לא כל כך ממהרת להטיל עליה כי היא דווקא עובדת יותר לאט.

רונית תירוש: אני חושבת שבהקשר של הביטוחים – ואתה חושש ממצב שמשפחה תצטרך להתמודד מול חברת ביטוח כזאת ואחרת – אפשר לבקש.

רונית תירוש: כמו שראש הממשלה לקח את כל המנכ"לים והקים ועדה אחת גדולה וכל אחד הוא בעצם הכתובת וצריך לתת פתרונות, גם הממונה על הביטוח יכול להיות הכתובת לאותה משפחה שחשה סרבול מול חברת ביטוח כזו ואחרת, אם בכלל.

רונית תירוש: אני יודעת שיש חברות שאפילו כבר נתנו ואני מעריכה שדווקא חברות הביטוח תעבודנה מהר ונכון, אבל אם לא, לפחות יוכרז על הממונה על הביטוח כמי שהוא הכתובת לכל משפחה שצריכה כתובת והוא יוכל לעזור לה.

רונית תירוש: הדבר האחרון שאני רוצה להתייחס אליו זה דבר שלא עלה כאן והוא באשר להרוגים, אלה שלצערנו הרב נשרפו.

רונית תירוש: אני לא יודעת איך מתנהלים מול המשפחות שלהם מבחינת הביטוחים, האם זה נחשב לתאונת דרכים, האם זה נחשב לתאונת עבודה, אבל לכל מינוח כזה יש משמעות גם כספית.

שרון גמבשו: אגף שיקום נכי צה"ל פרס את חסותו על האוכלוסייה, על כל הסוהרים והשוטרים.

משה גפני: והתלמיד?

שרון גמבשו: אני לא יודע.

רונית תירוש: והכבאים?

משה גפני: הכבאים הם לא עובדי מדינה.

משה גפני: התלמיד והנהג של האוטובוס.

משה גפני: טוב שהעלית את זה.

משה גפני: תודה.

משה גפני: יצחק קליין, המשנה למנכ"ל כלל ביטוח.

אילנה סגיס: אני מכלל ביטוח.

אילנה סגיס: יצחק היה צריך לצאת.

משה גפני: אנחנו סיכמנו שמחברות הביטוח ידברו שני נציגים ובקצרה.

אריה הרמן: כן.

אריה הרמן: אני ארצה לשמוע מה אומר הפיקוח ואשמח לדבר אחריו.

משה גפני: בסדר.

משה גפני: הפיקוח.

משה גפני: מר גבאי, סגן בכיר באגף שוק ההון.

משה גפני: מה אתה אומר באופן מעשי?

אליאור גבאי: שני דברים חשוב לי להדגיש, גם בהקשר של מה שנאמר כאן וגם בכלל.

אליאור גבאי: אינני מתכוון להתייחס לנושא הפיצוי באופן כללי.

אליאור גבאי: אני חושב שאמר שרון שהוקמה ועדה שבוחנת את הדברים לעומק והיא תגיש את מסקנותיה על בסיס הנתונים והעובדות.

אליאור גבאי: נקודה אחת שרציתי לומר.

אליאור גבאי: נאמרו כאן הרבה דברים האם חברות הביטוח יקשו ויהיו בעיות, אבל אני לא מתכוון לומר שחברות הביטוח, כל אחת מהן תעמוד בכל דבר ודבר, אבל אנחנו מבטיחים שני דברים: האחד, אנחנו נבצע מעקב שוטף אחרי הדברים, והשני, כבר עם פרוץ האירוע, אני חושב שעמדנו מול כל החברות באופן ישיר, מול המנכ"לים שלהן, וזיהינו התגייסות עוד לפני שפנינו בפתיחת מוקדי חירום, בירידה לשטח, במתן מקדמות.

אליאור גבאי: אנחנו גם דחפנו את מי שלא עשה כן לעשות את זה.

אליאור גבאי: עד כה ההתגייסות הייתה ברמה שהיא מעבר למה שנדרש על פי דין.

אליאור גבאי: אנחנו כמובן נבטיח, נוודא ונפעיל את סמכויותינו במידה שיהיו בעיות בנושא הזה על מנת שהדברים יעבדו כשורה.

אליאור גבאי: לגבי אמירות כלליות.

אליאור גבאי: אני לא צד ואין לי אמירה לגבי הכיסוי והפיצוי שיינתן, אבל דבר אחד חשוב לזכור.

אליאור גבאי: צריך לקחת בחשבון מה המשמעות של פיצוי גורף של כולם בצורה אחידה מבחינת ההשפעה של זה על הרצון והמוטיבציה של אזרחים לבצע ביטוח בעתיד.

אליאור גבאי: במידה שכל גורם שלא ביטח יקבל בצורה זהה כמו גורם שביטח –

זבולון אורלב: זה טיעון ממש מקומם.

זבולון אורלב: אני מרגיש בושה שאתה אומר את זה.

זבולון אורלב: הייתה שריפה והיא לא באשמת האזרחים.

זבולון אורלב: עם כל הכבוד, אל תטיף לו מוסר אם הוא רוצה להיות מבוטח או לא רוצה להיות מבוטח.

זבולון אורלב: אתה תדאג שלמדינה שלך יהיו שירותי כיבוי אש.

שלמה מולה: זבולון, למה אתה לא אומר שהיה מחדל ולכן קרתה השריפה?

אליאור גבאי: אני לא נכנס לאמירה של לפצות או לא לפצות.

זבולון אורלב: אתה עושה מזה פילוסופיה, שאנשים בעקבות זה לא ירצו לעשות ביטוח.

אליאור גבאי: הדבר הזה צריך להילקח בחשבון במסגרת הכוללת מאחר שגם בתוך הביטוח מהסוג הזה בדיוק יש גם ביטוח רעידות אדמה.

אליאור גבאי: האם התקדים הזה אומר שכל נזק שיהיה בעתיד, יבואו ויאמרו שכמו במקרה הקודם תפצו בצורה גורפת ומלאה, בין אם ביטחת ובין אם לא?

זבולון אורלב: זה נזקי טבע.

אליאור גבאי: לגבי חלק מההצעות שהועלו כאן, יש כאן קצת בעייתיות לגבי יישום.

אליאור גבאי: לגבי קרן לנזקי טבע, זאת חברה לביטוח שפועלת על פי ביטוח ולא ניתן לעשות ביטוח בדיעבד.

אליאור גבאי: לגבי הרצון לבוא ולשנות את מערכת היחסים שבין אזרח תובע לבין חברת הביטוח, איך יפצו ובאיזו צורה, צריך לבחון את הנושא.

אליאור גבאי: לא נראה שיש מקום להתערב אלא רק להשלים את מה שלא מכוסה במידה כזאת ואחרת.

אליאור גבאי: כפי שאמרתי, ואני מסכם, צריך לזכור שבמקרה הזה שהיה מקרה קיצוני, הנזקים הישירים לחברות הביטוח שנקטו בשמרנות גם בהובלה שלנו וגם עם מוטיבציה עצמית לגבי נזקים מסוימים שספגו, הם נזקים נמוכים מאוד שהועברו לביטוח משנה.

אליאור גבאי: אני חושב שברמה מדינית נכונה ההתנהלות הזאת יותר מאשר המוטיבציה שתיווצר מעתה ושיאמרו שבמקרה שיהיה אסון, כמו רעידת אדמה, יש תקדים, אנחנו נבוא למדינה ונאמר לה שתפצה.

רונית תירוש: לא, רק במקרה שיהיה מחדל.

רונית תירוש: למה אתה חושב שיש התגייסות כזאת?

אליאור גבאי: לי אין אמירה ודעתי לא רלוונטית אם זה היה מחדל או לא היה מחדל.

אליאור גבאי: אני מדבר על ההשפעה הכללית.

משה גפני: אני לא הולך להתווכח אתך פילוסופית.

משה גפני: דרך אגב, אני הייתי הולך לתביעה ייצוגית נגד המדינה.

רונית תירוש: נכון.

משה גפני: עם כל הכבוד, אני משלם מסים, אני עושה הכל, המדינה חייבת לתת לי את השירות הזה.

שלמה מולה: אל תדאג.

שלמה מולה: זה יקרה.

משה גפני: לכן אמרתי למולה קודם להירגע ולחכות בפינה.

משה גפני: עכשיו תן את כל השבחים לממשלה.

משה גפני: הנה, הוא כבר התחיל.

משה גפני: חברות הביטוח.

אריה הרמן: שלום ותודה.

אריה הרמן: חבר הכנסת אורלב, לא ציפיתי שאני אצטרך לבוא ולהגן על כבודן של חברות הביטוח.

זבולון אורלב: אמרתי מראש שאין לי שום טענה ואתם פועלים בצורה ראויה.

משה גפני: אם יש לי דירה בקיבוץ, אני בעל הבית של הדירה שלי?

רונית תירוש: בטח.

אריה הרמן: בית אורן.

אריה הרמן: אני אענה לך.

משה גפני: אני מבוטח אצלך.

משה גפני: אתה כלל ביטוח?

אריה הרמן: לא. אני מנכ"ל ביטוח חקלאי.

משה גפני: אני מבוטח אצלך.

משה גפני: קרה אסון והבניין שלי נשרף, חלקו או כולו.

משה גפני: אתה משלם לי מהר?

אריה הרמן: מאוד.

משה גפני: מה זה מאוד?

אריה הרמן: עוד לפני שמישהו העלה כאן הצעה לתת 2,500 שקלים למשפחה, אני כבר העברתי לכל משפחה ביום שישי 10,000 שקלים על חשבון ובלי שמות.

אריה הרמן: את השמות אוספים רק עכשיו.

משה גפני: אבל הנזק שלי הוא 250 אלף שקלים.

אריה הרמן: אני יודע.

משה גפני: איך אתה יודע?

משה גפני: עוד לא הגשתי לך.

אריה הרמן: כי הבית שלך מבוטח אצלי.

אריה הרמן: זה רק ארבעים שמות.

משה גפני: מתי אני אקבל את ה-250 אלף שקלים?

אריה הרמן: ברגע שתתחיל לעשות את ההוצאה.

משה גפני: אני אקבל מיד.

אריה הרמן: כן.

משה גפני: אז למה ביקשת רשות דיבור?

אריה הרמן: כדי לספר לכם מה קורה.

זבולון אורלב: אתה תממן את הממ"ד שאני צריך לבנות עכשיו כי יש בנייה חדשה?

אריה הרמן: בוודאי שלא.

זבולון אורלב: אתה תממן את התקן החדש של הבנייה שאני צריך לבנות לפיו?

משה גפני: לא.

אריה הרמן: ודאי שלא.

זבולון אורלב: עוד שאלה אליך.

זבולון אורלב: היה ריהוט בבית.

זבולון אורלב: לפי איזה ערך אתה מחשב את הריהוט?

זבולון אורלב: ריהוט חדש, ריהוט ישן?

שלמה מולה: אם לא ביטחת ריהוט, לא תקבל.

אריה הרמן: חבר הכנסת אורלב, אני במקרה משלם לפי חדש, אבל אתה תשלם לפי מס רכוש, לפי ישן.

זבולון אורלב: אתה משלם לפי חדש?

אריה הרמן: תמיד.

אריה הרמן: זאת הפוליסה.

אריה הרמן: מס רכוש ישלם לפי ישן.

משה גפני: זבולון, אתה מעלה נקודות נכונות, אבל אנחנו עדיין לא שם.

שלמה מולה: אם לא ביטחתי את תחולת הבית, אתה גם מממן?

משה גפני: מה שביטחת, ביטחת.

משה גפני: מה שלא ביטחת, המדינה צריכה להיכנס לזה.

פניה קירשנבאום: אתה משלם רק מה שמבוטח.

אריה הרמן: אנחנו הורדנו מהשם מוסד לפילנתרופיה ומלכ"ר.

משה גפני: אצלך יש השתתפות עצמית?

אריה הרמן: כן, מאוד גדולה, 500 שקלים.

זבולון אורלב: על כל דבר או על כל הבית?

אריה הרמן: על כל דבר.

אריה הרמן: פעם אחת.

משה גפני: מר הרמן, אני מודה לך.

אריה הרמן: אני חייב לומר מילה אחת.

אריה הרמן: חברים, גם ניר עציון וגם בית אורן, אני יכול לדבר בשם שתי חברות הביטוח, היום, כשנתנו לנו פעם ראשונה להיכנס, כי לפני כן לא נתנו לנו, אנחנו שם בצוותים מוגברים.

אריה הרמן: אם יש ארבעים בתים בבית אורן שנפגעו, יש לנו שם עשרה אנשים.

משה גפני: אני מברך אתכם על כך.

משה גפני: אני מקווה שנישאר עם הברכה לאורך זמן.

אילנה סגיס: פנימיית ימין אורד.

אילנה סגיס: אני מכלל ביטוח.

משה גפני: מבוטחים אצלכם?

אילנה סגיס: הפנימייה מבוטחת אצלנו בחברה.

אילנה סגיס: אתמול היה היום הראשון שאפשר היה להגיע למקום.

זבולון אורלב: הפנימייה או הכפר?

אילנה סגיס: הכפר.

אילנה סגיס: כל המקום.

אילנה סגיס: אני הייתי שם, עברתי מבנה-מבנה עם שמאים, נתתי למנכ"ל ביד שיק של 500 אלף שקלים וברגעים אלה אנחנו אוספים – בדיוק כמו שאמרה חברת הכנסת רונית תירוש  יש שם מספר מבנים מועט שנהרסו וכל השאר ישוקם במהירות האפשרית, עד שאתם כאן תמנו את המדינה והיא תקבל ייפויי כוח.

משה גפני: רק רגע.

משה גפני: אל תגידי לנו מה לעשות.

משה גפני: אני באמת רוצה לעשות אצלך ביטוח אבל אני עוד לא אמרתי מה אנחנו הולכים לעשות.

משה גפני: אני קודם שומע אותך.

אילנה סגיס: מאוד נעלבתי מהסטיגמה שמוטלת על חברות הביטוח.

משה גפני: איזו סטיגמה?

משה גפני: זה דווקא רעיון טוב להיעלב.

משה גפני: גם אני נעלב לפעמים סתם.

אילנה סגיס: אני רוצה לומר ששמעתי בתשומת לב את חבר הכנסת זבולון אורלב.

אילנה סגיס: אנחנו מבקשים לתת לנו לעשות את עבודתנו כפי שעשינו כל השנה.

משה גפני: את תכף תשמעי את הסיכום.

אילנה סגיס: אנחנו ממשיכים לעמוד לצד המבוטחים שלנו כי בדיוק לשם כך הם רכשו את הביטוח וחס וחלילה אם אנחנו לא עומדים בזה, יש את הממונה על שוק ההון והביטוח.

זבולון אורלב: שאלה.

זבולון אורלב: קודם כל, אני מאוד מעריך את מה שעשיתם.

זבולון אורלב: האם לכפר יש נזקים שהביטוח איננו מכסה?

אילנה סגיס: כפי שאמרתי, אתמול היה היום הראשון שהצלחנו להגיע לשם.

אילנה סגיס: ממראה עיניים שלנו ושל השמאי שהיה אתי, כל מה שניזוק מכוסה בפוליסה.

משה גפני: תודה רבה.

משה גפני: רואה חשבון גבאי, אתה עוקב אחריהם?

אליאור גבאי: עוקב ועד כה הם פועלים בצורה עצמאית.

משה גפני: אבל אתה עוקב וגם מחר אתה עוקב ולא רק היום.

אליאור גבאי: כן.

משה גפני: כל הזמן.

אליאור גבאי: כן.

משה גפני: את רצית לומר משהו?

משה גפני: בבקשה.

משה גפני: אחרי כן נועה מהשלטון המקומי.

שרה אייל: אני ממשרד החקלאות.

שרה אייל: אני מתנצלת, הקול שלי כך בגלל העשן במקום.

שרה אייל: שר החקלאות הנחה וקרן נזקי טבע, השמאים, מסיימים כבר מחר את כל השמאות של השטח החקלאי.

שרה אייל: חבר הכנסת אורלב, לשמחתי כל משק החי יצא שלם ולא נפגע.

שרה אייל: הלול של בית אורן שווק בבוקר יום חמישי.

שרה אייל: אין פגיעה במשק החי בכל האזור.

זבולון אורלב: לא זה מה שטוען ניר עציון.

שרה אייל: תאמין לי ששלושה לילות לא ישנתי.

זבולון אורלב: את אחראית על תנובת החלב שלא תפחת?

קריאה: היא תפחת.

שרה אייל: ברגע שהיא תפחת, אנחנו מטפלים בזה כרגע.

זבולון אורלב: האנשים טוענים טענות אחרות.

זבולון אורלב: לא יעזור שום דבר, אני אומר את מה שאני רוצה.

זבולון אורלב: תקשיבי למה שהם כותבים לי: "לא ידוע עדיין על נזק לפרות בגין ריחות, עשן ורעש.

זבולון אורלב: הנזק יורגש בשינוי בתקופה הקרובה בתנובת החלב.

זבולון אורלב: נגרמו גם נזקים למלאי המזון לפרות במרכז המזון".

שרה אייל: אני אתייחס.

שרה אייל: במסגרת שיקום תשתיות, הנחה השר להכניס את ארבעת הישובים לתוכנית, את ניר עציון, בית אורן, עין חוד ועין הוד.

שרה אייל: כבר אתמול היינו עם צוותי המהנדסים ואנחנו מקווים שתוך שבוע כבר תהיה תוכנית עם אומדן העלויות וייכנסו לעבודה ב-2011.

שרה אייל: לגבי שיקום היער והמרעה, יש צוות שעובד עם אנשי מקצוע של משרד החקלאות עם רשות הטבע והגנים  ומכין את כל האומדן לגבי שיקום היער והמרעה.

שרה אייל: כל תופעה של נזק בשטח, אנחנו נטפל בהתאם.

שרה אייל: בקשה אחת.

שרה אייל: אין לנו דרך להגיע לבעלי כרמי הזיתים במגזר המיעוטים.

שלמה מולה: למה?

שלמה מולה: למה אתם לא יכולים להגיע אליהם?

שרה אייל: פניתי לראשי המועצות - מדובר בקרקעות פרטיות ובחלקות קטנות – וביקשתי לקבל מהם את הרשימה של בעלי החלקות שנפגעו.

שרה אייל: אני אודה על עזרה כדי שנקבל את הרשימות בהקדם האפשרי.

משה גפני: תודה רבה.

משה גפני: נועה, השלטון המקומי.

נועה בן ארצי: גם אריה מצליח ממרכז השלטון המקומי הצטרף לצוותים באזור הכרמל כדי להכין איזשהו אומדן עלויות שיוכן על ידי השלטון המקומי וגם הוא יוגש כמובן למשרד הפנים ולמשרד האוצר.

נועה בן ארצי: כפי שאמר שוקי אמרני, יש דברים שאנחנו צריכים לעשות כפעולות מיידיות.

נועה בן ארצי: יש לנו חשש מאוד גדול שכתוצאה מהפסולת שהצטברה, עם הגשם הראשון, אנחנו הולכים לפגוע באורח קשה מאוד בכל מערכות הניקוז של האזור.

נועה בן ארצי: אנחנו צריכים באופן מיידי לבצע ניקוי מאוד מסיבי של התשתיות, מה שמחייב אותנו להעסיק קבלנים מסביב לשעון בפטור ממכרז כרגע.

נועה בן ארצי: אנחנו צריכים אתכם לעזור לנו לעבוד מהר.

נועה בן ארצי: אם צריך פטור ממכרז, שיהיה פטור ממכרז.

נועה בן ארצי: אם אנחנו צריכים עבודות דחופות, שנוכל לבצע עבודות דחופות.

נועה בן ארצי: אם אנחנו צריכים כוח אדם כרגע, לאפשר לנו לקחת אותו.

משה גפני: הם מודעים לזה.

משה גפני: טוב שהעלית את זה.

נועה בן ארצי: אנחנו חייבים את האישור הזה מיידית.

משה גפני: טוב שהעלית את זה.

משה גפני: הם מודעים לעניין הזה.

משה גפני: מודי אורון מרשות הטבע והגנים.

משה גפני: משפט.

מודי אורון: הלב עם המשפחות שנפגעו בנפש וברכוש.

מודי אורון: גם לנו ברשות יש עובד מגבעת וולפסון שביתו נשרף ואנחנו מטפלים בו, ויש עוד עובדים מישובים אחרים, כולל בית אורן, שנפגעו.

מודי אורון: השטח שנשרף ברובו, חוץ מהישובים עצמם, הוא גן לאומי, כארבעים אלף דונם, 35 אלף דונם, ומה שחשוב לי לומר כאן, מעבר למאמץ הגדול שעשו עובדי הרשות במלחמה – אנחנו נלחמנו בעיקר על החי בר והצלחנו לשמור עליו – שהשטח הזה מארח כשני מיליון נופשים, מבקרים ומטיילים במשך השנה.

מודי אורון: אנחנו חושבים שיש חשיבות גדולה ברמה הלאומית לשקם את המקום כמה שיותר מהר בנושא הזה של החניונים, של השבילים, של המקומות בהם אנחנו נוהגים לטייל.

מודי אורון: לדעתנו יש לזה חשיבות גדולה.

מודי אורון: אנחנו פועלים כמובן במסגרת החלטת הממשלה, במסגרת הוועדה שמנכ"ל משרד ראש הממשלה עומד בראשה ואנחנו מבקשים שבבוא היום, אם זה יבוא לכאן, יעשו את הדברים המתבקשים.

משה גפני: תודה רבה.

שלמה מולה: איפה מקומה של קרן קיימת בעניין הזה?

שלמה מולה: אני זוכר מה היה עם קרן קיימת במלחמת לבנון השנייה.

שלמה מולה: קרן קיימת, אחרי מלחמת לבנון השנייה, באה אלינו וגם אליך לוועדת הכספים וביקשה עזרה ואמרה שההוצאות שלה היו אדירות ואין לה מספיק כסף.

שלמה מולה: הם ביקשו ותבעו מהמדינה להשתתף בעלויות ובהוצאות שלהם.

שלמה מולה: אני יודע שחלק מהיערות שנפגעו הם של קרן קיימת אבל יכול להיות שאני טועה.

משה גפני: יש כאן מישהו מהקרן הקיימת?

דוד לזרוס: כן.

שלמה מולה: אני רוצה לדעת מה חלקה של הקרן הקיימת ומה יש לה לומר.

משה גפני: אתם לא ביקשתם את רשות הדיבור.

דוד לזרוס: ביקשנו.

דוד לזרוס: הוזמנו לדיון.

משה גפני: בבקשה אבל אתה לא רשום לזכות דיבור.

משה גפני: תאמר בקצרה.

משה גפני: חבר הכנסת מולה העלה שאלה.

דוד לזרוס: אני אחלק את דבריי לשניים.

דוד לזרוס: קודם כל, אני שמח שחבר הכנסת מולה הזכיר את הקרן הקיימת.

משה גפני: כן, הרבה פעמים הוא מזכיר דברים טובים.

משה גפני: לפעמים הוא מזכיר לא כל כך דברים טובים טובים אבל ברוב המקרים טובים.

דוד לזרוס: אנחנו עדיין מחכים לטיפול והחלטה בתביעה שלנו של 65 מיליון שקלים לנזקים ועלויות השיקום שלנו שהיו במלחמת לבנון השנייה.

דוד לזרוס: בינתיים אנחנו רצים מועדת ערר אחת לשנייה והעסק הזה עדיין תקוע.

דוד לזרוס: קרן כיבוי אש אווירי.

דוד לזרוס: חלקנו בקרן הוא רק 30 אחוזים מתוך 10 מיליון שקלים ונוצר מצב שקרן קיימת עם הקופה הכחולה שלה מממנת את הכיבוי האווירי, ואני מדבר על ההוצאות שהיו עד לפני שבוע ולא מדבר על ההוצאות הנוספות שתהיינה.

דוד לזרוס: זה לגבי העבר.

דוד לזרוס: מי שיכול לדבר על הנזקים של השבוע האחרון זה ישי סוקר וברשותך, תן לו לומר כמה משפטים.

משה גפני: יש לך שני משפטים.

ישי סוקר: סך הכל השטח שנפגע, כמו שמודי מרשות שמורות הטבע אמר, הוא כ-40 אלף דונם, מתוך זה כרבע, 10,000 דונם, יערות נטע אדם, יערות שבטיפול קרן קיימת.

ישי סוקר: את היערות האלה בכוונתנו לשקם, רובם בנטיעה.

ישי סוקר: גם אנחנו חושבים, כמו רשות שמורות הטבע, שצריך להחזיר את הירוק כמה שיותר מהר כי זה חלק מאיכות החיים שלנו.

ישי סוקר: העלויות בכללותן, עלויות הכיבוי שהיו לנו – לקרן קיימת יש צי של כבאיות - וכ-120 עובדים ביחד עם 12 כבאיות חדשות שרכשנו לאחרונה עבדו מסביב לשעון בעזרה לרשויות הכיבוי בכיבוי השריפה.

ישי סוקר: עלויות הכיבוי שלנו היו כשני מיליון שקלים.

ישי סוקר: אנחנו מעריכים את עלויות השיקום הנופי של החלק שלנו, של ה-10,000 דונם, בכ-35 מיליון שקלים, ממוצע של 3,500 שקלים לנטיעה של דונם.

ישי סוקר: אנחנו מאוד ממליצים, ואנחנו חברים בוועדה בראשות המשרד להגנת הסביבה, בנושא תשתיות, להיכנס בדחיפות לנושא של  שיקום דרכי יער ויצירת קווי חיץ גם במקומות שנשרפו אבל בעיקר גם ביערות הכרמל.

ישי סוקר: למזלנו רוב הכרמל לא נשרף וכדאי מאוד להיכנס בהקדם וליצור קווי חיץ ותשתית דרכים כזאת בעתיד, במידה שיהיו שוב שריפות, נוכל לדכא אותן מהר כשהן עוד קטנות כי אסור שבעתיד שריפות יגיעו לממדים כפי שהגיעו אליהם עכשיו.

ישי סוקר: הקונספציה צריכה להיות, לפחות לפי מה שאנחנו מאמינים, טיפול ממשקי ביער על ידי דילולים וגיזומים, יצירת קווי חיץ ודרכים צפופות, תצפיות שמגלות מהר את האש, שולחות כבאית או שתיים במהירות לנקודת עשן, ומדכאות את השריפה במהירות האפשרית.

ישי סוקר: זה מה שאנחנו עושים במקרה של שריפות.

משה גפני: תודה רבה.

משה גפני: נועה, אני רוצה לומר לך שני דברים.

משה גפני: ראשית, אמר לי שרון גמבשו בשקט, והוא רוצה לומר את זה בקול אבל אני לא נותן לו, שהם נותנים לכם את כל הכסף כדי לבצע את הדברים הללו, כמה כסף שיידרש.

נועה בן ארצי: זה לא רק כסף.

נועה בן ארצי: אני צריכה את העניין הבירוקרטי.

נועה בן ארצי: אין ספק שכסף אנחנו נקבל.

שוקי אמרני: מה שהם ביקשו עד עכשיו, הוא  נתן.

נועה בן ארצי: אני מדברת על העניין הבירוקרטי.

שלי יחימוביץ': היא מדברת על פטור ממכרז.

שלמה מולה: היא מדברת על הבירוקרטיה.

משה גפני: הבנתי.

משה גפני: מה שהוא אמר, הוא אמר שעד עכשיו הם נתנו את הכסף הנדרש לעניין.

משה גפני: נועה מעלה את הנושא של העתיד ושל הבירוקרטיה.

משה גפני: בסדר גמור.

עמרי כנען: כבוד היושב ראש, אני ביקשתי רשות דיבור.

עמרי כנען: אני נציג של חברה קטנה מאוד שנקראת התנועה הקיבוצית אבל בנושא של הנזק הזה, אני חושב שיש מקום, עם כל הכבוד ליתר הגופים, לומר כמה מלים לוועדת הכספים המכובדת.

משה גפני: בבקשה.

עמרי כנען: התנועה הקיבוצית פועלת כתף אל כתף ולא מבחינה אם זאת פנימיית ימין אורד או מושב שיתופי ניר עציון או עין הוד.

עמרי כנען: אנחנו פועלים ביחד.

עמרי כנען: אני חושב שזה יהיה מאוד מעניין לוועדה המכובדת לדעת שמי שמנע במידה מכרעת את השריפה בימין אורד אלה החברים מקיבוץ החותרים שפונו מהקיבוץ שלהם והם, עם הכבאית שלהם משנות ה-50, עלו לפנימייה ובדרך היו צריכים לתקן את הקלאצ' וכך הצילו את ימין אורד.

עמרי כנען: אני מצטרף לדברים שאמרו נציגי הקרן הקיימת.

עמרי כנען: צריך לחזק את מערכות כיבוי האש של הישובים ולא להוריד אותם אזוקים מהקיבוצים, כמו שקרה לחברי בית אורן.

עמרי כנען: אמנם ימין אורד מבוטח באופן מלא, אבל הביטוח בקיבוץ בית אורן, הפוליסה שלו היא עד שלושה מיליון דולר, בעוד שהנזקים כפי שהוערכו על ידי מהנדסי המועצה, רק על המבנים, הם 36 מיליון שקלים, שזה קצת יותר מתשעה מיליון דולר.

עמרי כנען: השאלה כאן איך סוגרים את הפער הזה וזה דבר מיידי ביותר.

עמרי כנען: אני עוד ממליץ לוועדה שמכיוון שהרצון של חברי הקיבוץ לחזור כולם ביחד לקיבוץ, חלק מהפתרונות הם שהם יגורו בבית ההארחה של הקיבוץ ועל ידי זה למעשה נחסמת יכולת הפרנסה של הקיבוץ לאורך זמן, מה גם שגם הבננות נפגעו.

עמרי כנען: מה שאני אומר לכבוד היושב ראש שמנהל את הדיון בצורה מאוד נמרצת שכדאי  לעקוב לאורך זמן.

עמרי כנען: לא להתייחס רק לנקודת המצב היום כי חלק גדול מההפסדים יהיה לאורך זמן, כשנדע איך נפגעו הבננות, בתי ההבראה והחינוך.

עמרי כנען: תודה רבה.

משה גפני: תודה רבה.

משה גפני: אני מודה לך מאוד.

משה גפני: רבותיי, אני ישבתי בצהרים עם יושב ראש ועדת הכספים של קרואטיה ואמרתי לו שאנחנו עם שיש בו הרבה מחלוקות  אבל אנחנו יודעים להתאחד לפעמים בשמחה אבל לצערנו הרב פעמים רבות בעצב ובאסון.

משה גפני: אמרתי לו שאנחנו עם שיודע להתאחד.

משה גפני: חבר הכנסת מולה, אני מציע לך להצטרף לדברים שלי.

משה גפני: אני באמת – לא בציניות -  מברך גם את ראש הממשלה, גם את הממשלה, גם את משרד החקלאות, גם את משרד האוצר, גם את משרד הפנים, את כולם שהתגייסו לעניין הזה ברצינות אמיתית.

משה גפני: אני מברך את חברות הביטוח, אני מברך את הממונה על שוק ההון, חוץ ממשפט שהיה מיותר, אבל בסדר.

משה גפני: אתם עוקבים אחרי זה, והכל מצוין.

משה גפני: באמת, התגייסות אמיתית מה שאכן צריך לעשות.

משה גפני: ביקשתי מהיועצת המשפטית של הוועדה להכין חוק דוגמת חוק ורסאי והיא הכינה את הצעת החוק הזאת.

משה גפני: אני לא מגיש אותה.

משה גפני: יש לי אמון מלא בממשלה שאכן תעשה את כל מה שנדרש.

משה גפני: אין צורך בחוק.

משה גפני: אמר היועץ המשפטי במברגר, והיועצת המשפטית נטע דורפמן גם היא מסכימה לעניין הזה, שחוק יסוד: הממשלה מאפשר לעשות הכל.

משה גפני: אני מאמין לכם.

שלמה מולה: הוא אמר בתנאי סבירות.

משה גפני: בסדר.

משה גפני: סמכות שיורית.

משה גפני: בסדר גמור.

משה גפני: כל הקרדיט הוא שלכם.

משה גפני: אני לא נוגע בעניין הזה.

משה גפני: בעוד שבועיים, עד שבועיים, אני מכנס את הוועדה.

זבולון אורלב: שבועיים זה הרבה זמן.

משה גפני: אתה חבר כנסת עם ניסיון.

משה גפני: עד שבועיים אני אכנס שוב את הוועדה או כדי לשבח אתכם שוב ולומר שבאמת כל מה שנעשה, כל מה שדובר כאן בוצע והכל בסדר, או שאנחנו נראה את הליקויים ואם צריך בכל זאת להניח הצעת חוק, אבל אז כבר נהיה עצבנים ונניח את הצעת החוק בעצבים, אם חס וחלילה יהיו תקלות.

משה גפני: אני מבקש גם את הסכמת האופוזיציה לסיכום הישיבה.

משה גפני: ועדת הכספים משבחת את כל הגורמים הנוגעים בדבר, את הממשלה, את משרדי ממשלה, את חברות הביטוח, את כולם.

משה גפני: אני מדבר על הסעיף הזה ולא על הסעיף בו דנו הבוקר.

שלמה מולה: שלא ישתמע מזה שאתה משבח את המחדלים של כיבוי אש.

זבולון אורלב: במלחמת לבנון, כאשר קריית שמונה הופגזה, משרד החינוך השקיע כסף רב במקלטים בבתי הספר.

זבולון אורלב: כשבאו לבדוק את זה, כל המנהלים אמרו להמר תודה רבה, חוץ ממנהל אחד שקראו לו יעקב מחפש.

זבולון אורלב: הוא אמר שהוא אף פעם לא אומר תודה.

זבולון אורלב: שאלו אותו למה והוא אמר שלאה ידעה את ראובן, שמעון, לוי, הגיעה ליהודה ואמרה שהפעם אודה לה', ותעמוד מלדת.

זבולון אורלב: כשאתה אומר תודה, זה נעצר.

זבולון אורלב: הוא אמר שלכן הוא לא אומר תודה.

זבולון אורלב: אני סתם מספר לך סיפור.

שלמה מולה: אנחנו יכולים לומר שרשמנו בחיוב.

משה גפני: אני משבח.

שלמה מולה: אני לא.

משה גפני: זה לא הדיון של הבוקר אלא זה הדיון להתגייסות כל הגורמים כדי לפצות את האנשים הפרטיים.

משה גפני: אלה גם חברות הביטוח, אלה גם המשרדים הייעודיים וכל האנשים התגייסו לעניין הזה.

משה גפני: מהניסיון שלי, אני קצת סקפטי.

משה גפני: האם ההתלהבות תרד בעוד שבוע, בעוד שבועיים, אני קצת חושש.

משה גפני: אני מאוד מקווה שאני טועה.

משה גפני: אנחנו נכנס את הוועדה עד שבועיים מהיום ואני אבקש לקבל מכולם דיווח, גם ממשרדי הממשלה, גם ממשרד האוצר, גם ממשרד החקלאות, גם ממשרד הפנים, גם מחברות הביטוח, מכל מי שנוגע בדבר.

משה גפני: אנחנו נתכנס שוב ואני מקווה שהישיבה הבאה תהיה ישיבה קצרה.

זבולון אורלב: אני מבקש להעיר הערה לסיכום.

זבולון אורלב: אני הייתי מסכם את הישיבה אחרת, אבל אני מבטל את דעתי מפני דעתו של היושב ראש.

זבולון אורלב: כגודל הסבלנות, כך יהיה גודל הזעם.

זבולון אורלב: אתה נותן להם קרדיט עצום והם צריכים לעמוד בו.

משה גפני: לא אמרתי את זה?

רונית תירוש: הוא אמר עד שבועיים.

משה גפני: על הזעם לא שמעת?

משה גפני: אמרתי הכל.

זבולון אורלב: לא אמרת את זה בטון הנכון.

משה גפני: אני אומר את זה בשקט.

משה גפני: אמרתי את זה גם על הצעת החוק שמונחת כאן אבל אני לא מניח אותה ולא מחתים את חברי הוועדה אלא היא נשארת אצל היועצת המשפטית.

משה גפני: אני מודה לכם גבירותיי ורבותיי ושלא נדע יותר אסונות כאלה.

משה גפני: תודה.

משה גפני: הישיבה נעולה.